Himmerland Boligforening har fået 1,8 millioner kroner fra satspuljemidlerne 2011 til at mindske det stigende antal lejere, der sættes på gaden, fordi de ikke kan betale huslejen. 

Himmerland Boligforening er blandt fire boligorganisationer i Storkøbenhavn og Jylland, der har fået tilsammen 12 millioner kroner til at mindske et stigende antal udsættelser. Det skriver Boligen, der udgives af BL - Danmarks Almene Boliger. Himmerland Boligforening har fået tildelt 1,8 millioner kroner til formålet. I 2010 havde den nordjyske boligforeninger 28 udsættelser, og med de nye midler har boligforeningen som målsætning at mindske antallet med 50 % . Direktør Ole Nielsen mener, at det blandt andet skal ske gennem et øget samarbejde med kommunen.. Han ønsker derfor en  endnu tættere dialog med kommunen, som efter hans mening skal tage et aktivt medansvar fra start. Han forestiller sig, at man ansætter en fagperson i boligforeningen, som sammen med en kommunal medarbejder tager ud til den lejer, der ikke har kunnet betale sine regninger. Han fortæller, at indsatsen primært kommer til at køre i Aalborg Øst, hvor boligforeningen har 2600 boliger. De tre andre boligforeninger, der har fået del i satspuljemidlerne er KAB, BO VEST og Boligkontoret Danmark.